AIŠKINAMASIS RAŠTAS 
DĖL LIETUVOS RESPUBLIKOS RIBOJAMŲJŲ PRIEMONIŲ DĖL KARINĖS AGRESIJOS PRIEŠ UKRAINĄ NUSTATYMO
ĮSTATYMO NR. XIV-1888 3 STRAIPSNIO PAKEITIMO ĮSTATYMO PROJEKTO

. Įstatymo projekto rengimą paskatinusios priežastys, parengto projekto tikslai ir uždaviniai:

Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo 3 straipsnio pakeitimo įstatymo projektas (toliau – Projektas) teikiamas siekiant užkirsti kelią grėsmėms, kurios gali kilti dėl Rusijos Federacijos piliečių įsigyjamo nekilnojamojo turto Lietuvoje šalia strateginių šalies objektų.
2023 m. gegužės 3 d. įsigaliojus Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymui (toliau – Įstatymas), be kita ko, buvo nustatytos ribojamosios priemonės Rusijos Federacijos piliečiams, neturintiems leidimo laikinai ar nuolat gyventi Lietuvoje, ir jų įsteigtiems ar kontroliuojamiems juridiniams asmenims įsigyti nuosavybės teise nekilnojamąjį turtą Lietuvos Respublikos teritorijoje.
Šiuo metu galiojantis teisinis reguliavimas nenumato pareigos šalies institucijoms sistemiškai vertinti Rusijos Federacijos piliečių, kurie turi teisę įsigyti nekilnojamąjį turtą Lietuvoje, sudaromų sandorių, t.y. ar Rusijos Federacijos piliečių, turinčių leidimą laikinai ar nuolat gyventi Lietuvoje, įgyjamas turtas, esantis šalia karinių poligonų, energetikos, ryšių, transporto ar kitų nacionaliniam saugumui svarbių objektų, neprieštarauja nacionalinio saugumo interesams.
Nedraugiškų valstybių piliečių įsigytas nekilnojamasis turtas, esantis šalia nacionaliniam saugumui svarbių objektų, gali būti panaudotas įvairioms priešiškoms veikloms. Toks turtas gali tapti priedanga ilgalaikėms žvalgybos operacijoms, būti naudojamas informacijos rinkimui, judėjimo stebėsenai, logistikos tikslams. Jis gali būti pasitelktas kaip sandėliavimo, transporto ar ryšių koordinavimo punktas, skirtas diversinėms ar kitokio pobūdžio atakoms prieš Lietuvos infrastruktūrą. Tokiuose objektuose gali būti slapta laikoma speciali įranga, perduodama informacija arba atliekami pasirengimo veiksmai. Be to, turtas gali būti naudojamas informacinių atakų operacijoms ar veikti kaip operatyvinė bazė. Veikla iš aplink strateginius objektus esančių statinių gali būti nukreipta prieš Lietuvos infrastruktūrą, institucijas, verslo subjektus, valstybės nepriklausomybę ir saugumą.
Migracijos departamento duomenimis, 2025 m. balandžio 1 d. leidimą gyventi Lietuvoje turėjo 14 652 Rusijos Federacijos piliečiai (5 899 – leidimą laikinai gyventi, 8 465 – leidimą gyventi nuolat, 206 – ES laikiną kortelę, 82 – ES nuolatinę kortelę). Registrų centro duomenimis, 2022–2024 m. Rusijos Federacijos piliečiai įsigijo 2 814 nekilnojamojo turto objektų Lietuvoje. 10 km atstumu prie svarbios infrastruktūros objektų nekilnojamą turtą Lietuvoje per 2022 m. įsigijo 600 Rusijos Federacijos piliečių, per 2023 – 643 Rusijos Federacijos piliečiai, per 2024 m. – 602 Rusijos Federacijos piliečiai. Šie duomenys rodo, kad Rusijos Federacijos piliečiai, turintys teisę įsigyti nekilnojamąjį turtą Lietuvoje, aktyviai investuoja į turtą aplink kritinę infrastruktūrą, o tai kelia papildomų iššūkių nacionalinio saugumo užtikrinimui.
Atkreiptinas dėmesys, kad, reaguodama į grėsmes nacionaliniam saugumui, sprendimą drausti leidimo gyventi šalyje neturintiems Rusijos Federacijos piliečiams įsigyti nekilnojamo turto šalies teritorijoje priėmė ir Suomija, o leidimą gyventi turintys asmenys įsigyti nekilnojamojo turto gali tik gavę Gynybos ministerijos leidimą. 
Atsižvelgiant į išdėstytas aplinkybes, Projektu siūloma papildyti Įstatymą naujomis ribojamosiomis priemonėmis dėl nekilnojamojo turto įsigijimo. Priėmus pakeitimus, būtų sustabdoma Rusijos Federacijos piliečių, turinčių leidimą laikinai ar nuolat gyventi Lietuvos Respublikoje, teisė įsigyti nuosavybės teise nekilnojamąjį turtą, kuris Vyriausybės nustatyta tvarka patenka į teritoriją, esančią šalia nacionaliniam saugumui užtikrinti svarbių objektų ar karinių poligonų. Ši ribojamoji priemonė būtų netaikoma, kai yra gautas patvirtinimas, kad toks sandoris nekelia grėsmės nacionalinio saugumo interesams. Sprendimus dėl nekilnojamojo turto sandorių atitikties nacionalinio saugumo interesams priimtų Vyriausybės įgaliota institucija.
Manytina, kad siūlomi pakeitimai sustiprintų Lietuvos atsparumą galimoms grėsmėms, susijusioms su nekilnojamojo turto įsigijimu šalia strategiškai svarbių objektų, sukurtų institucinį filtrą, leidžiantį identifikuoti ir prevenciškai pašalinti galimas rizikas bei užkirsti kelią priešiškai veiklai valstybės saugumui jautriose teritorijose.

. Įstatymo projekto iniciatoriai (institucija, asmenys ar piliečių įgalioti atstovai) ir rengėjai: 

Įstatymo projekto rengėjas ir iniciatorius – Lietuvos Respublikos Seimo narys Mindaugas Lingė. 

. Kaip šiuo metu yra reguliuojami įstatymo projekte aptarti teisiniai santykiai: 

Įstatymo 3 straipsnio 6 dalyje nustatyta, kad sustabdoma Rusijos Federacijos piliečių, neturinčių leidimo laikinai ar nuolat gyventi Lietuvos Respublikoje, ir juridinių asmenų, kurių naudos gavėjai, kaip tai apibrėžiama Lietuvos Respublikos pinigų plovimo ir teroristų finansavimo prevencijos įstatymo 2 straipsnio 14 dalyje, yra Rusijos Federacijos piliečiai, teisė įsigyti nuosavybės teise nekilnojamąjį turtą, esantį Lietuvos Respublikos teritorijoje. Ši ribojamoji priemonė netaikoma, kai Rusijos Federacijos pilietis nuosavybės teisę į nekilnojamąjį turtą įgyja paveldėjimo būdu.

Šiuo metu Įstatymas nereglamentuoja nuostatų dėl Rusijos Federacijos piliečių, turinčių leidimą laikinai ar nuolat gyventi Lietuvos Respublikoje, teisės įsigyti nuosavybės teise nekilnojamąjį turtą, kuris Vyriausybės nustatyta tvarka patenka į teritoriją, esančią šalia nacionaliniam saugumui užtikrinti svarbių objektų ar karinių poligonų.

. Kokios siūlomos naujos teisinio reguliavimo nuostatos ir kokių teigiamų rezultatų laukiama: 

Siūloma papildyti Įstatymo 3 straipsnį 7 dalimi ir nustatyti, kad sustabdoma Rusijos Federacijos piliečių, turinčių leidimą laikinai ar nuolat gyventi Lietuvos Respublikoje, teisė įsigyti nuosavybės teise nekilnojamąjį turtą, kuris Vyriausybės nustatyta tvarka patenka į teritoriją, esančią šalia nacionaliniam saugumui užtikrinti svarbių objektų ar karinių poligonų. Ši ribojamoji priemonė netaikoma, kai yra gautas patvirtinimas, kad toks sandoris nekelia grėsmės nacionalinio saugumo interesams. Sprendimus dėl nekilnojamojo turto sandorių atitikties nacionalinio saugumo interesams priima Vyriausybės įgaliota institucija.

Priėmus siūlomą pakeitimą, Įstatyme būtų reglamentuotas mechanizmas, užtikrinantis apsaugą nuo galimai Lietuvos nacionaliniam saugumui grėsmę keliančių nekilnojamojo turto sandorių šalia svarbių objektų ar karinių poligonų Lietuvoje.

. Numatomo teisinio reguliavimo poveikio vertinimo rezultatai (jeigu rengiant įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta: 

Priėmus įstatymo projektą, neigiamų pasekmių nenumatoma. 

. Kokią įtaką priimtas įstatymas turės kriminogeninei situacijai, korupcijai: 

Priėmus įstatymo projektą, įtaka kriminogeninei situacijai, korupcijai nenumatoma. 

. Kaip įstatymo įgyvendinimas atsilieps verslo sąlygoms ir jo plėtrai: 

Priėmus įstatymo projektą, įtaka verslo sąlygomis ir jo plėtrai nenumatoma. 

. Ar įstatymo projektas neprieštarauja strateginio lygmens planavimo dokumentams: 

Įstatymo projektas neprieštarauja strateginio lygmens planavimo dokumentams. 

. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios: 

Siekiant inkorporuoti Įstatymo projektu siūlomas nuostatas į teisinę sistemą, kitų įstatymų priimti, galiojančių įstatymų keisti ar pripažinti netekusiais galios nereikės. 

. Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka: 

Įstatymo projektas parengtas laikantis Valstybinės kalbos, Teisėkūros pagrindų įstatymų reikalavimų ir atitinka bendrinės lietuvių kalbos normas. 

. Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus: 

Įstatymo projekto nuostatos neprieštarauja Žmogaus teisių ir pagrindinių laisvių apsaugos konvencijos nuostatoms, ES dokumentams. 

. Jeigu įstatymui įgyvendinti reikia įgyvendinamųjų teisės aktų, – kas ir kada juos turėtų priimti: 

Lietuvos Respublikos Vyriausybė turės priimti įgyvendinamuosius teisės aktus.

. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais): 

Priėmus įstatymo projektą, papildomas savivaldybių biudžetų ir kitų valstybės įsteigtų lėšų poreikis nenumatomas. 

. Įstatymo projekto rengimo metu gauti specialistų vertinimai ir išvados: 

Negauta.

. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis:

Reikšminiai Įstatymo projekto žodžiai yra „ribojamosios priemonės“, „nekilnojamasis turtas“, „nacionalinis saugumas“.

. Kiti, iniciatorių nuomone, reikalingi pagrindimai ir paaiškinimai: 

Negauta.



Teikia 

Seimo narys					Mindaugas Lingė
